জারি হলুদ সতর্কতা! নিখোঁজ তরুণীকে খুঁজতে কী করছে ইন্টারপোল?

ওয়েব ডেস্ক: ডমিনিকান প্রজাতন্ত্রে (Dominican Republic) ঘুরতে গিয়ে নিখোঁজ (Missing) হয়েছেন ভারতীয় বংশোদ্ভূত তরুণী সুদীক্ষা কোনাঙ্কি (Sudiksha Konanki)। বেশ কয়েকদিন কেটে গেলেও এখনও তাঁর কোনও খোঁজ মেলেনি। এদিকে সন্ধান জারি রেখেছে আন্তর্জাতিক গোয়েন্দা সংস্থা। তাই এবার এই তরুণীর সন্ধানে বিশ্বজুড়ে হলুদ সতর্কতা জারি করল ইন্টারপোল (Interpol)।

উল্লেখ্য, গত ৬ মার্চ ভোরে ক্যারিবিয়ান দ্বীপপুঞ্জের পুন্টা কানার রিউ রিপাব্লিকা হোটেলের সমুদ্রসৈকতে শেষবার দেখা গিয়েছিল সুদীক্ষাকে। তারপর থেকেই যেন কর্পূরের মতো উবে গিয়েছেন এই তরুণী। এদিকে তিনি নিখোঁজ হওয়ার পর থেকেই তাঁর তল্লাশি চালাচ্ছে স্থানীয় পুলিশ। সমুদ্রসৈকতের এক সিসিটিভি ফুটেজে দেখা গিয়েছে, একদল তরুণ-তরুণীর সঙ্গে ছিলেন তিনি। তাঁদের জিজ্ঞাসাবাদও শুরু করেছে পুলিশ।

আরও পড়ুন: মার্কিন জাহাজে পাল্টা হামলা! হুথিদের দাবি নাকচ করল ট্রাম্প সরকার

এই ঘটনার তদন্তকারীরা জানিয়েছেন, সুদীক্ষার সম্ভাব্য দু’টি পরিণতি হতে পারে— হয় তিনি সমুদ্রের ঢেউয়ে তলিয়ে গিয়েছেন, নয়তো কেউ তাঁকে অপহরণ করেছে। শেষবার তাঁকে জোশুয়া রিবে নামে এক যুবকের সঙ্গে দেখা গিয়েছিল। জোশুয়ার দাবি, সমুদ্রে নামার পর প্রবল ঢেউয়ে ভেসে যান সুদীক্ষা। তিনি চেষ্টা করে তাঁকে জল থেকে তুলে আনলেও পরে জ্ঞান হারান। সিসিটিভি ফুটেজে দেখা গিয়েছে, জোশুয়া একাই হোটেলে ফিরে যান, কিন্তু সুদীক্ষার আর কোনও খোঁজ মেলেনি।

এদিকে, সৈকতের এক চেয়ারে সুদীক্ষার পোশাক ও বালিমাখা একজোড়া চটি পাওয়া গিয়েছে। সেই দেখে ধারণা করা হচ্ছে, বিকিনি পরে সমুদ্রে নামার আগে তিনি পোশাকটি সেখানে রেখেছিলেন। কিন্তু তারপর কী ঘটেছে, তা এখনও অজানা। তদন্ত চালাচ্ছে ইন্টারপোল, জারি হয়েছে হলুদ সতর্কতাও জারি হয়েছে। কিন্তু এখনও সন্ধান মেলেনি তরুণীর।

দেখুন আরও খবর:

The post জারি হলুদ সতর্কতা! নিখোঁজ তরুণীকে খুঁজতে কী করছে ইন্টারপোল? first appeared on KolkataTV.