কুম্ভস্নানে গিয়ে নিখোঁজ মা, চোখের জলে খুঁজে চলেছে মেয়ে

পূর্ব বর্ধমান: বুধবার দিনটা মহাকুম্ভের (Mahakumbh 2025) বুকে যেন রক্ত ছিটিঁয়ে দিয়ে গেল। ভোররাতের পদপিষ্টের (Stampede) ঘটনায় বাড়ছে মৃতের সংখ্যা। আর এই খবর দেখে আরও চিন্তায় পড়েছেন কাটোয়ার (Katwa) বর্ণালী। তাঁর মা গিয়েছেন মহাকুম্ভে। কিন্তু বাড়ি থেকে যাওয়ার পর মায়ের সাথে আর যোগাযোগ করতে পারেননি তিনি। মায়ের সন্ধানে মহাকুম্ভের পুলিশের সঙ্গে যোগাযোগ করেও হয়নি কোনও সুরাহা। তাই এবার সোশ্যাল মিডিয়ায় মায়ের ছবি দিয়ে পোস্ট করলেন মেয়ে।

মহাকুম্ভে পুণ্যস্নান করতে গিয়ে নিখোঁজ (Missing) হয়েছেন পূর্ব বর্ধমানের (Purba Bardhaman) কাটোয়ার এক প্রৌঢ়া। নিখোঁজ প্রৌঢ়ার নাম আলপনা হালদার। বাড়ি কাটোয়ার সুদপুর গ্রামে। গত ২৪ জানুয়ারি মহাকুম্ভ মেলায় পুণ্যস্নানের জন্য প্রয়াগরাজের (Prayagraj) উদ্দেশে রওনা দেন তিনি। তাঁর সঙ্গে ছিলেন আরও ১৩ জন আত্মীয়। ওইদিন বিকেলে কাটোয়া থেকে ট্রেনে প্রথমে বর্ধমান এবং সেখান থেকে অন্য ট্রেনে প্রয়াগরাজে যাওয়ার কথা ছিল।

আরও পড়ুন: ভাইরাল হয়েই বিপত্তি, কুম্ভমেলা ছাড়লেন কেন মোনালিসা?

তাঁর মেয়ে বর্ণালী হালদারের দাবি, ২৫ জানুয়ারি দুপুর ১টা থেকে মায়ের আর কোনও খোঁজ পাওয়া যাচ্ছে না। বিকেলে মায়ের সঙ্গে থাকা আত্মীয়রা তাঁকে ফোন করে এই খবর জানান। এরপর তিনি তৎক্ষণাৎ প্রয়াগরাজের কুম্ভমেলার পুলিশ ক্যাম্পে যোগাযোগ করেন। কিন্তু এখনও পর্যন্ত আলপনার সন্ধান মেলেনি। তাই এখন শুধু উদ্বেগ আর উৎকণ্ঠায় কাতর গোটা পরিবার। ইতিমধ্যেই মায়ের খোঁজ পেতে সোশ্যাল মিডিয়ায় পোস্টও করেছেন বর্ণালী।

এখন প্রশ্ন হচ্ছে, কেন এবং কীভাবে নিখোঁজ হলেন আলপনা হালদার? কুম্ভমেলায় পৌঁছনোর আগেই কি তাঁর সঙ্গে আর কোনও যোগাযোগ করা যায়নি? এইসব প্রশ্নের উত্তর খুঁজছে পুলিশ। সেই সঙ্গে কুম্ভ বিপর্যয় নিয়েও প্রয়াগরাজে চলছে তদন্ত।

দেখুন আরও খবর: