স্যালাইন হাতে মাধ্যমিকে অঙ্ক পরীক্ষা ছাত্রীর

পূর্ব বর্ধমান: এক হাতে স্যালাইন। অন্য হাতে কলম। মনের জোরে হাসপাতালের (Hospital) বেডেই মাধ্যমিকের অঙ্ক পরীক্ষা ছাত্রীর। পরীক্ষা চলাকালীন অসুস্থ হয়ে পড়ে। আচমকাই শুরু হয় শ্বাসকষ্ট। হাসপাতালে ভর্তি করা হয়। তাতে একটু সুস্থ বোধ করে। তখন সে নিজেই বলে আমি পরীক্ষা দিতে চাই। তার ইচ্ছেতে হাসপাতালের বেডেই পরীক্ষা ব্যবস্থা করা হয়। পূর্ব বর্ধমানের গলসির মিঠাপুর শ্রীদুর্গা উচ্চ বিদ্যালয়ের ছাত্রী রিয়া রায়। আদ্রাহাটি বি.এস. শিক্ষানিকেতনে মাধ্যমিক পরীক্ষার (Madhyamik Exam) সিট পড়ে তার।

শনিবার মাধ্যমিকের অঙ্ক পরীক্ষা চলাকালীন অসুস্থ হয়ে পড়ে সে। এরপর বিদ্যালয় কর্তৃপক্ষ ও গলসি থানার পুলিশ (Galsi PS) তাকে হাসপাতালে নিয়ে যায়। চিকিৎসা শুরু হওয়ার কিছুক্ষণের মধ্যে সে সুস্থ বোধ করলে হাসপাতাল ও বিদ্যালয়ের সহযোগিতায় আবার পরীক্ষা দেয়। গলসি থানার ওসি অরুণ কুমার সোম ও মিঠাপুর শ্রীদুর্গা উচ্চ বিদ্যালয়ের প্রধান শিক্ষক ইমদাদুল হকমল্লিক হাসপাতালে আসেন।

আরও পড়ুন: থেমে গেল ‘বাংলার গান’, প্রয়াত প্রতুল মুখোপাধ্যায়

আদ্রাহাটি বি.এস. শিক্ষানিকেতনের প্রধান শিক্ষক কার্তিক চন্দ্র দে জানান, পরীক্ষা শুরু হওয়ার চল্লিশ মিনিট পর রিয়া অসুস্থ হয়ে পড়ে। তাকে হাসপাতালে নিয়ে যাওয়া হয়। চিকিৎসক ডাঃ তড়িৎ চট্টাপাধ্যায় জানান, ওই ছাত্রী শ্বাসকষ্টে ভুগছিল। চিকিৎসা শুরু করার পর কিছুক্ষণের মধ্যেই সুস্থ বোধ করে। মিঠাপুর শ্রীদুর্গা উচ্চ বিদ্যালয়ের প্রধান শিক্ষক ইমদাদুল হক মল্লিক বলেন, থানার ওসি, বিদ্যালয় কর্তৃপক্ষ, হাসপাতালের চিকিৎসক ও নার্সদের ধন্যবাদ। তাদের সহযোগিতাতেই ওই ছাত্রী পরীক্ষায় বসতে পেরেছে। রিয়া শিকারপুর গ্রামের বাসিন্দা।

দেখুন অন্য খবর: